## Rješenje Agencije za zaštitu tržišnog natjecanja klasa: UP/I 430-01/2011-101/001, urbroj: 567-03-11-43-05 od 19. svibnja 2011.

### NN 62/2011 (6.6.2011.), Rješenje Agencije za zaštitu tržišnog natjecanja klasa: UP/I 430-01/2011-101/001, urbroj: 567-03-11-43-05 od 19. svibnja 2011.

AGENCIJA ZA ZAŠTITU TRŽIŠNOG NATJECANJA

1396

Agencija za zaštitu tržišnog natjecanja, na temelju članka 13. stavka 1. i 2. Zakona o državnim potporama (»Narodne novine«, broj 140/05), u postupku donošenja odobrenja državne potpore za poticanje audiovizualnih djelatnosti sadržane u prijedlogu Programa dodjele sredstava Fonda za poticanje pluralizma i raznovrsnosti elektroničkih medija, pokrenutom na zahtjev Agencije za elektroničke medije, sa sjedištem u Zagrebu, Jagićeva 31, na temelju odluke Vijeća za zaštitu tržišnog natjecanja u sastavu: mr. sc. Olgica Spevec, predsjednica Vijeća, Mladen Cerovac, mag. iur., zamjenik predsjednice Vijeća, Milivoj Maršić, dipl.oec. i dr. sc. Mirna Pavletić-Župić, članovi Vijeća, donesene na 74. sjednici, održanoj 19. svibnja 2011., donosi sljedeće

RJEŠENJE

I. Odobravaju se državne potpore za poticanje audiovizualnih djelatnosti sadržane u prijedlogu Programa dodjele sredstava Fonda za poticanje pluralizma i raznovrsnosti elektroničkih medija, jer su sukladne s odredbama Zakona o državnim potporama.

II. Ovo rješenje bit će objavljeno u »Narodnim novinama«.

Obrazloženje

1. Zahtjev za donošenje odobrenja

Agencija za zaštitu tržišnog natjecanja (dalje: Agencija) zaprimila je 11. veljače 2011., od Agencije za elektroničke medije (dalje: AEM), zahtjev pod poslovnim brojem, klase: 616-12/10-01/0139, urbroja: 567-01/11-07, od 9. veljače 2011., u svezi odobrenja državne potpore za poticanje audiovizualne djelatnosti sadržane u prijedlogu Programa dodjele sredstava Fonda za poticanje pluralizma i raznovrsnosti elektroničkih medija (dalje: prijedlog Programa),

Prijedlog Programa podnesen je sukladno članku 12. stavku 1. Zakona a o državnim potporama (»Narodne novine«, broj 140/05; dalje: ZDP). Na prijedlog državne potpore iz članka 12. stavka 1. ZDP-a, Agencija donosi rješenje sukladno članku 13. ZDP-a. Obrazac prijave dostavljen je sukladno članku 2. stavku 2. Pravilnika o obliku i sadržaju te načinu prikupljanju podataka i vođenja evidencije državnih potpora (»Narodne novine«, broj 2/10; dalje: Pravilnik).

Iz prijedloga Programa, razvidno je da isti sadrži državnu potporu i kao takav predstavlja program državne potpore iz članka 3. stavka 2. ZDP-a, na temelju kojeg se bez potrebe za dodatnim provedbenim mjerama, unaprijed neodređenim korisnicima državne potpore dodjeljuju pojedinačne državne potpore.

S obzirom da prijedlog Programa nije sadržavao sve potrebne odredbe, Agencija je zahtjevom od 25. ožujka 2011. upućenom AEM-u, zatražila i dodatno očitovanje za usklađivanje navedenog prijedloga Programa. Također, 7. travnja 2011., Vijeće za zaštitu tržišnog natjecanja (dalje: Vijeće) razmatralo je prijedlog Programa, te je utvrdilo da prijedlog Programa nije u potpunosti izrađen sukladno Odluci o objavljivanju pravila o državnoj potpori kinematografskoj i ostaloj audiovizualnoj djelatnosti (»Narodne novine«, broj 46/08; dalje: Odluka o potpori za audiovizualnu djelatnost), te da je AEM u obvezi izvršiti odgovarajuće izmjene i dopune prijedloga Programa.

Naknadno, dana 6. svibnja 2011., Agencija je od AEM-a, zaprimila konačni prijedlog Programa i odgovarajući Obrazac prijave državne potpore, sukladno Pravilniku.

2. Opis prijedloga Programa

2.1. Davatelj državne potpore: Agencija za elektroničke medije

2.2. Naziv programa: Program raspodjele sredstava Fonda za poticanje pluralizma i raznovrsnosti elektroničkih medija.

2.3. Kategorija državne potpore:

Državna potpora za kulturu namijenjena poticanju audiovizualne djelatnosti iz Odluke o državnoj potpori za audiovizualne djelatnosti.

2.4. Pravni temelj:

Podaci o pravnom temelju navedeni su u točki I.5. prijedloga Programa.

a) Zakon o elektroničkim medijima (»Narodne novine«, broj 153/09),

b) Zakon o Hrvatskoj radioteleviziji (»Narodne novine«, broj 25/03),

c) Pravilnik o načinu i postupku provedbe javnog natječaja za sufinanciranje provedbe audiovizualnih i radijskih programa iz sredstava Fonda, kriterijima za dodjelu sredstava i ostvarivanje programa za koja su dodijeljena (»Narodne novine«, broj 43/10),

d) Odluka o načinu vrednovanja prijava na natječaj za raspodjelu sredstava Fonda za poticanje pluralizma i raznovrsnosti elektroničkih medija (»Narodne novine«, 53/10).

2.5. Cilj i namjena:

Cilj i namjena dodjele sredstava Fonda, koji su opisani u točki 4. prijedloga Programa, odnose se na poticanje proizvodnje lokalnih i regionalnih audiovizualnih te audio programa koji potiču kulturnu i jezičnu raznolikost, unapređuju pluralizam medija, prava manjina i osiguravaju pristup informacijama i pridonose jačanju društvenog dijaloga i tolerancije, pa su kao takvi od javnog interesa za zajednicu na području na kojem se emitiraju. Naime, sukladno članku 64. Zakona o elektroničkim medijima, sredstvima Fonda potiče se proizvodnja i objavljivanje vlastitih audiovizualnih i radijskih programa nakladnika televizije i/ili radija na lokalnoj i regionalnoj razini koji su od javnog interesa, te audiovizualni i radijski programi nakladnika neprofitne televizije i/ili radija, a koji su osobito važni za: ostvarivanje prava građana na javno informiranje, poticanje kulturne raznolikosti i njegovanje baštine, razvoj odgoja, obrazovanja, znanosti i umjetnosti, poticanje stvaralaštva na narječjima hrvatskog jezika, poticanje posebnih kulturnih programa, prava nacionalnih manjina u Republici Hrvatskoj, poticanje razvoja svijesti o ravnopravnosti spolova, poticanje kvalitetnih programa za djecu i mlade kojima je cilj promicanje njihove dobrobiti.

2.6. Intenzitet državne potpore i opravdani troškovi:

Za državnu potporu namijenjenu poticanju audiovizualnih djelatnosti, pojedinom korisniku može se dodijeliti do 50 % troškova proračuna za proizvodnju pojedinog audiovizualnog i audio djela, kako je to navedeno u točki 6. prijedloga Programa.

Broj projekata propisat će se javnim natječajem, a način vrednovanja projekata propisan je podzakonskim aktom.

Opravdani troškovi neposredno vezani uz pojedini audiovizualni i radijski program, opisani u točki 6. prijedloga Programa, su sljedeći:

– materijalni izdaci (režijski troškovi, usluge komunikacije, uredski materijal, najam prostora, usluge knjigovodstvenog servisa, ostali izdaci vezani za program); izdaci za aktivnosti (usluge na izradi programa, specijalna oprema, usluge istraživanja i razvoja, amortizacija, financijski troškovi uključeni u troškove proizvodnje programa, ostali troškovi poslovanja vezani uz proizvodnju programa); izdaci za plaće i naknade (plaće, naknade novinarima, urednicima, voditeljima, snimateljima i drugim suradnicima u proizvodnji programa); putni izdaci (putni troškovi, izdaci za dnevnice za službena putovanja, izdaci za prijevoz, izdaci za smještaj).

2.7. Korisnici državne potpore: Pravne i fizičke osobe upisane u sudski ili drugi propisani registar u Republici Hrvatskoj, a koje sukladno Zakonu o elektroničkim medijima i posebnim propisima, sklopile ugovor o koncesiji na lokalnoj i regionalnoj razini ili ugovor za neprofitne televizije i/ili radija na temelju navedenog Zakona i Zakona o koncesijama (»Narodne novine«, broj 125/08).

Prilikom prijave za dodjelu predmetnih sredstava, korisnik AEM-u dostavlja ispunjeni obrazac proračuna projekta za program za koji se natječe, kako bi davatelju bio omogućen uvid u projekciju troškova odnosno u opravdane troškove za koje je dopušteno dodijeliti državnu potporu, kako je to navedeno u točki 8. prijedloga Programa.

2.8. Instrument državne potpore: Subvencija.

2.9. Izvori sredstava:

Fond za poticanje pluralizma i raznovrsnosti elektroničkih medija je fond kojim upravlja AEM, čija su sredstva osigurana iz ukupno prikupljene mjesečne pristojbe Hrvatske radiotelevizije u iznosu od 3%, sukladno članku 63. Zakona o elektroničkim medijima.

Ukupna planirana sredstva, sukladno Financijskom planu AEM-a za 2011. godinu, za provedbu prijedloga Programa iznose: 17.200.00,00 kuna, a koja će biti raspodijeljena kako slijedi:

16.200.000,00 kuna za nakladnike televizije i 1.000.000,00 kuna za nakladnike radija, kao što to proizlazi iz točke 9. prijedloga Programa.

2.10. Trajanje Programa: Od 1. lipnja do 31. prosinca 2011., kako je to opisano u točki 10. prijedloga Programa.

2.11. Zabrane, nadzor i kumulacija državnih potpora:

Sredstva Fonda ne mogu se dodijeliti za sljedeće namjene:

– za poticanje proizvodnje zabavnog programa i audiovizualnih djela neovisnih proizvođača sukladno članku 43. Zakona o elektroničkim medijima;

– za audiovizualne i radijske programe koji se već sufinanciraju po bilo kojoj osnovi iz proračunskih sredstava svih razina, a uz iznimku programa nakladnika neprofitne televizije i radija do utvrđenog maksimalnog iznosa intenziteta potpore;

– nakladnicima televizije i radija kojima je Vijeće za elektroničke medije izreklo opomenu u prethodnih 12 mjeseci i/ili koji su u prethodnih 12 mjeseci prekršajno kažnjeni na temelju pravomoćne sudske odluke zbog kršenja odredbi Zakona o elektroničkim medijima;

– poduzetnicima u teškoćama sukladno točki 9. do 11. Odluke o objavljivanju pravila o državnim potporama za sanaciju i restrukturiranje poduzetnika u teškoćama (»Narodne novine«, broj 20/07);

– poduzetnicima u stečaju; poduzetnicima u postupku likvidacije;

– poduzetnicima koji imaju nepodmirenih obveza prema državnom proračunu ili zaposlenicima; te

– poduzetnicima od kojih je zatražen povrat potpore ili koji se nalaze u postupku povrata potpore.

Korisnici državne potpore dužni su opravdati namjensko korištenje sredstava Fonda sukladno dinamici određenoj zakonskim i podzakonskim aktima, te ugovoru o korištenju sredstava Fonda. Ukoliko AEM utvrdi da dodijeljena sredstva nisu namjenski utrošena, korisnik sredstava ih je u obvezi vratiti, uvećana za iznos zakonske zatezne kamate, počevši od dana korištenja državne potpore.

Navedene odredbe predviđene su u točki 11. prijedloga Programa.

Sredstva Fonda dodjeljuju se putem javnog natječaja, jednom godišnje, a odluku o dodijeli sredstava donosi Vijeće za elektroničke medije na temelju kriterija predviđenih Pravilnikom o načinu i postupku provedbe javnog natječaja za sufinanciranje provedbe audiovizualnih i radijskih programa iz sredstava Fonda, kriterijima za dodjelu sredstava i na temelju podataka o ostvarivanju programa za koja su dodijeljena. Način vrednovanja prijava na natječaj Fonda, Vijeće za elektroničke medije utvrđuje posebnom odlukom.

3. Odluka Vijeća za zaštitu tržišnog natjecanja

Pri donošenju odluke, Vijeće je na svojoj 74. sjednici, održanoj 19. svibnja 2011., uzelo u obzir sve činjenice iz prijedloga Programa i Obrazaca prijave.

U tom smislu, Vijeće je utvrdilo da mjere predviđene prijedlogom Program, opisane u točki 2. obrazloženja ovog rješenja predstavljaju državnu potporu iz članka 3. stavka 1. ZDP-a.

Naime, sukladno članku 3. stavku 1. ZDP-a, državne potpore su svi stvarni i potencijalni rashodi ili umanjeni prihodi države dodijeljeni od davatelja državne potpore koji narušavaju ili bi mogli narušiti tržišno natjecanje davanjem povlastice na tržištu korisniku državne potpore, bez obzira na oblik državne potpore, u mjeri u kojoj to može utjecati na ispunjenje međunarodno preuzetnih obveza Republike Hrvatske koje proizlaze iz Sporazuma o stabilizaciji i pridruživanja između Republike Hrvatske i Europskih zajednica i njihovih država članica (»Narodne novine – Međunarodni ugovori«, broj 14/01, 14/02, 1/05 i 7/05; dalje: SSP).

Vijeće je utvrdilo da je u konkretnom slučaju riječ o državnim potporama jer se radi o stvarnim rashodima države. Utvrđeno je da korisnici potpore ostvaruju ekonomsku prednost koju isti ne bi ostvarili kroz svoje redovno i normalno poslovanje, da se sredstva dodjeljuju korisnicima na selektivnoj osnovi, te da postoji mogućnost narušavanja tržišnog natjecanja davanjem povlastica na tržištu korisnicima državne potpore, osobito u mjeri u kojoj to može utjecati na ispunjenje međunarodno preuzetnih obveza Republike Hrvatske koje proizlaze iz SSP-a.

Nadalje, iako je člankom 4. stavkom 1. ZDP-a propisana opća zabrana dodjele državnih potpora koje narušavaju ili bi mogle narušiti tržišno natjecanje davanjem povlastica na tržištu korisniku državne potpore bez obzira na oblik državne potpore u mjeri u kojoj to može utjecati na ispunjenje međunarodno preuzetih obveza Republike Hrvatske iz SSP-a, člankom 4. stavkom 2. i 3. ZDP-a predviđena su izuzeća od te opće zabrane.

S obzirom na to da su državne potpore predložene ovim prijedlogom Programa usmjerene na kulturne ciljeve koji u ovom konkretnom slučaju obuhvaćaju poticanje audiovizualnih djelatnosti, Vijeće je trebalo utvrditi može li se na takve potpore primijeniti izuzeće iz članka 4. stavka 3. točke b) ZDP-a, na temelju kojeg se iznimno mogu ocijeniti sukladnim navedenom Zakonu, državne potpore namijenjene poticanju kulture i zaštiti baštine.

Kako bi se gore spomenuto izuzeće iz članka 4. stavka 3. točke b) ZDP-a moglo primijeniti, bilo je potrebno da predložene državne potpore za poticanje audiovizualne djelatnosti budu u skladu s pravilima o dodjeli potpora iz Odluke o potpori za audiovizualnu djelatnost. Naime, iz navedene Odluke o potpori za audiovizualnu djelatnost, između ostalog, proizlazi da audiovizualna djela imaju važnu ulogu u promicanju nacionalne kulture, identiteta i nasljeđa, očuvanju baštine, poticanju raznolikosti lokalnih i regionalnih radio i audiovizualnih programa visoke kvalitete, pluralizma medija, osiguravaju pristup informacijama i jezičnu raznolikost. Važnost audiovizualne djelatnosti ogleda se i njezinom pozitivnom utjecaju na demokratsko društvo, dok nova tehnološka dostignuća, nude mogućnosti promicanja kulture i kulturne baštine, te uzajamnog razumijevanja u unutar društva.

Slijedom navedenog, osnovna svrha poticanja audiovizualnog sektora je zaštita ciljeva koji se smatraju ciljevima javnog interesa u kulturi. S obzirom da su audiovizualna djela dvojne prirode – ona su u gospodarskom smislu roba, ali istodobno i kulturno dobro odnosno kulturni proizvod koji odražava i oblikuje društvo, njihovo stvaranje i emitiranje u ovom konkretnom slučaju nije isključivo prepušteno zakonima tržišta, pa je za njihovo poticanje moguće dodijeliti državne potpore po utvrđenim pravilima koja u obzir, prije svega, uzimaju njihov primarni cilj i namjenu, ali u okviru zadanih, dopuštenih intenziteta potpora.

Naime, proizvođačima audiovizualnih djela na lokalnoj i regionalnoj razini teško je ostvariti razinu financijskih sredstava dostatnih za proizvodnju pojedinog audiovizualnog djela od kulturnog odnosno javnog interesa. U takvim okolnostima, državna potpora ima ključnu ulogu kojom se osigurava promicanje kulturne i kreativne proizvodnje, u smislu ciljeva koji obuhvaćaju programe posvećene umjetnosti, obrazovanju, znanosti, gospodarstvu i tehnologiju, društvene probleme, zdravlje, politiku, religiju, povijest, odnose između spolova i lokalnu tradiciju. Oni se moraju obraćati manjinama, studentima, ženama, djeci, starijim osobama i ostalim društvenim skupinama i pridonositi općem razvoju medija. Ona uključuju djela kulturnog sadržaja, književna i dramska, pilot-projekte, informativni program u vlastitoj produkciji koji promiče kulturnu i regionalnu raznolikost, obrađuje teme od značaja za regionalnu i lokalnu kulturu, lokalne i regionalne sportske događaje i sl.

Dakle, da bi se mogla dodijeliti državna potpora za poticanje audiovizualne djelatnosti, potrebno je zadovoljiti kriterije iz točke 2.3. b) 1. i 3. Odluke o potpori za audiovizualnu djelatnost. U konkretnom slučaju, državna potpora mora biti namijenjena kulturnom proizvodu koji je definiran na temelju nacionalnih kriterija, dok se intenzitet državne potpore u ovom slučaju mora ograničiti na najviše do 50 % proračuna proizvodnje.

U tom smislu, Vijeće je primjenom kriterija iz točke 2.3. b) 1. Odluke o potpori za audiovizualnu djelatnost, utvrdilo da je državna potpora za poticanje audiovizualne djelatnosti iz prijedloga Programa, namijenjena kulturnom proizvodu koji u ovom slučaju predstavlja audio ili audiovizualno djelo regionalnih i lokalnih nakladnika. Na taj način se iz sredstava Fonda izravno doprinosi stvaranju kulturnih proizvoda namijenjenih emitiranju na radiju i televiziji.

Ocjena je Vijeća, da se ciljevi i svrha prijedloga Programa odnose isključivo na poticanje proizvodnje kvalitetnih audiovizualnih djela radijskih i televizijski nakladnika na lokalnoj i regionalnoj razini, koja obrađuju pitanja iz kulture; potiču kulturnu i jezičnu raznolikost; unapređuju pluralizam medija, prava nacionalnih manjina i osiguravaju pristup informacijama; jačaju društveni dijalog i toleranciju, kao što to proizlazi iz točke 2.7. obrazloženja ovog rješenja. Također, utvrđeno je da se sredstva iz prijedloga Programa ne smiju dodjeljivati za poticanje zabavnog programa i audiovizualnih djela neovisnih proizvođača, kao što je to predviđeno u članku 43. Zakona o elektroničkim medijima, a koji se ne smatraju kulturnim proizvodom.

Također, analizom predviđenog intenziteta državne potpore i opravdanog troška iz prijedloga Programa, Vijeće je utvrdilo da su isti sukladni točki 2.3. b) 3. Odluke potpori za audiovizualnu djelatnost, u kojoj je predviđeno da intenzitet potpore ne smije biti viši od 50% troškova proizvodnje audiovizualnog djela. Opravdani trošak predstavljaju materijalni izdaci troškova neposredno povezanih s proizvodnjom pojedinog audiovizualnog djela (radijska i televizijska djela), kao što je to opisano u točki 2.6. obrazloženja ovog rješenja.

Slijedom iznijetog, Vijeće je utvrdilo da prijedlog Programa dodjele sredstava Fonda za poticanje pluralizma i raznovrsnosti elektroničkih medija, predstavlja program državne potpore iz članka 3. stavka 2. ZDP-a, te da se na državne potpore za poticanje audiovizualne djelatnosti sadržane u predmetnom prijedlogu Programa, može primijeniti izuzeće predviđeno člankom 4. stavkom 3. točkom b) ZDP-a.

Stoga je odlučeno kao u točki I. obrazloženja ovog rješenja.

Sukladno članku 18. ZDP-a, Agencija rješenja iz članka 13. ZDP-a, objavljuje u »Narodnim novinama«. Stoga je odlučeno kao u točki II. izreke ovog rješenja.

UPUTA O PRAVNOM LIJEKU

Ovo rješenje konačno je u upravnom postupku. Protiv ovog rješenja žalba nije dopuštena, ali nezadovoljna stranka može pokrenuti upravni spor pred Upravnim sudom Republike Hrvatske u roku od trideset (30) dana od dana dostave ovog rješenja.

Klasa: UP/I 430-01/2011-101/001
Urbroj: 567-03-11-43-05
Zagreb, 19. svibnja 2011.

Predsjednica Vijeća
za zaštitu tržišnog natjecanja
mr. sc. Olgica Spevec, v. r.

Rješenje, NN 62/2011-1396